|  |
| --- |
| PATVIRTINTA |
| Klaipėdos miesto savivaldybės mero |
| 2024 m. vasario 1 d. potvarkiu Nr. M-138 |

**laikino apnakvindinimo teikimo KLAIPĖDOS MIESTE TVARKOS APRAŠAS**

**I SKYRIUS**

**BENDROSIOS NUOSTATOS**

1. Laikino apnakvindinimo teikimo Klaipėdos mieste tvarkos aprašas (toliau – Tvarkos aprašas) reglamentuoja laikino apnakvindinimo skyrimo, teikimo, sustabdymo ir nutraukimo tvarką BĮ Klaipėdos miesto nakvynės namuose (toliau – Nakvynės namai).

2. Laikinas apnakvindinimas – tai nakvynės ir būtinųjų paslaugų (asmens higienos, buitinių) suteikimas asmenims, kurie yra benamiai, smurto artimoje aplinkoje pavojų keliantys asmenys, yra apsvaigę nuo alkoholio, narkotinių, psichotropinių ar toksinių medžiagų, esant krizinei situacijai ir pan., jei, nesuteikus šių paslaugų, kyla grėsmė jų sveikatai ar gyvybei.

3. Benamiams, apsvaigusiems nuo alkoholio, narkotinių, psichotropinių ar toksinių medžiagų ir smurto artimoje aplinkoje pavojų keliantiems asmenims laikinas apnakvindinimas teikiamas bet kuriuo paros metu, kitiems asmenims, nurodytiems Tvarkos aprašo 5 punkte, – nuo 18 val. vakaro iki 8 val. ryto.

4. Benamiai, apsvaigę nuo alkoholio, narkotinių, psichotropinių ar toksinių medžiagų, kuriems nereikalinga būtinoji medicinos pagalba, laikino apnakvindinimo paslaugai gauti iš gydymo įstaigų ir viešųjų vietų gali būti parvežami Nakvynės namų transportu.

**II SKYRIUS**

**LAIKINO APNAKVINDINIMO SKYRIMAS, TEIKIMAS, SUSTABDYMAS IR NUTRAUKIMAS**

5. Laikinas apnakvindinimas skiriamas šiems asmenims, kurių deklaruota ar faktinė gyvenamoji vieta yra Klaipėdos mieste:

5.1. socialinę riziką patiriantiems suaugusiems asmenims;

5.2. senyvo amžiaus asmenims;

5.3. smurto artimoje aplinkoje pavojų keliantiems asmenims;

5.4. iš pataisos įstaigų paleistiems asmenims, nuo kurių paleidimo iš pataisos įstaigos dienos praėjo ne daugiau nei 12 mėn. (toliau 5 punkte nurodyti asmenys – asmuo).

6. Laikino apnakvindinimo teikimo trukmė:

6.1. asmenims, nurodytiems 5.1, 5.2 ir 5.4 punktuose ir apsvaigusiems nuo alkoholio, narkotinių, psichotropinių ar toksinių medžiagų – vienas kartas ne ilgiau kaip viena para;

6.2. smurto artimoje aplinkoje pavojų keliantiems asmenims – pagal poreikį, bet nepertraukiamai gali būti teikiama ne ilgiau kaip 15 parų;

6.3. asmenims, nurodytiems 5.1, 5.2 ir 5.4 punktuose – pagal poreikį, bet nepertraukiamai gali būti teikiama ne ilgiau kaip 7 naktis.

7. Asmeniui laikinas apnakvindinimas teikiamas, kai į Nakvynės namus:

7.1. kreipiasi pats;

7.2. yra pristatomas policijos ar greitosios medicinos pagalbos tarnybų;

7.3. parvežamas Nakvynės namų transportu.

8. Asmenims, nurodytiems 6.1 punkte laikinas apnakvindinimas skiriamas esant sveikatos priežiūros specialistų išvadai, kad asmeniui nereikalinga būtinoji medicinos pagalba.

9. Asmenims, nurodytiems 6.2 punkte laikinas apnakvindinimas skiriamas pačiam asmeniui ar policijai pateikus informaciją apie apsaugos nuo smurto artimoje aplinkoje orderio skyrimą.

10. Asmuo, norintis gauti laikiną apnakvindinimą, Nakvynės namams pateikia asmens tapatybę patvirtinantį dokumentą arba teisės aktų nustatyta tvarka patvirtintą jo kopiją. Įsitikinus asmens tapatybe, dokumentas grąžinamas jį pateikusiam asmeniui, asmens tapatybę patvirtinančio dokumento kopija nedaroma. Paslauga gali būti suteikta ir be asmens tapatybę patvirtinančio dokumento.

11. Nakvynės namų darbuotojas pildo registracijos žurnalą, kuriame įrašo asmens vardą, pavardę, asmens tapatybę patvirtinančio dokumento rūšį (jei neturi, pažymima, kad neturi), gimimo datą, atvykimo laiką, skirto kambario numerį. Asmuo pasirašytinai supažindinamas su Nakvynės namų vidaus tvarkos taisyklėmis.

12. Asmenims, nurodytiems 6.1 ir 6.2 punktuose, socialinių paslaugų poreikį nustato Nakvynės namų direktoriaus paskirti socialiniai darbuotojai. Socialinių paslaugų poreikis nustatomas užpildant Asmens (šeimos) socialinių paslaugų poreikio vertinimo formą (patvirtintą Lietuvos Respublikos socialinės apsaugos ir darbo ministro) (toliau – socialinių paslaugų poreikio vertinimo forma) ir ją užregistruojant. Socialinio darbuotojo, nustačiusio asmens socialinių paslaugų poreikį, teikimu Nakvynės namų direktoriaus ar jo įgalioto asmens įsakymu priimamas sprendimas skirti laikino apnakvindinimo paslaugą. Įsakyme nurodoma paslaugų teikimo trukmė.

13. Kai asmenys, nurodyti 6.3 punkte, laikinu apnakvindinimu naudojasi 7 naktis iš eilės, socialinis darbuotojas nustato asmens socialinių paslaugų poreikį, užpildydamas socialinių paslaugų poreikio vertinimo formą, parašo išvadą dėl asmeniui siūlomų socialinių paslaugų ir ją užregistruoja. Socialinis darbuotojas, nustatęs, kad asmeniui, kuriam teikiamas laikinas apnakvindinimas, šios paslaugos nepakanka ir jam reikia daugiau paslaugų, apie tai informuoja asmenį, siūlo rašyti prašymą dėl nustatytų socialinių paslaugų skyrimo. Jei asmuo rašo prašymą dėl kitų socialinių paslaugų skyrimo, Nakvynės namų socialinis darbuotojas surenka dokumentus ir juos pateikia Klaipėdos miesto savivaldybės administracijos Socialinės paramos skyriui.

14. Jei asmuo atsisako rašyti prašymą dėl kitų socialinių paslaugų skyrimo, jam toliau teikiamas laikinas apnakvindinimas, asmuo turi pristatyti pažymą (forma patvirtinta Nakvynės namų direktoriaus įsakymu) apie sveikatos būklę iš ftiziatro.

15. Laikiną apnakvindinimą sudaro: informavimas, konsultavimas, tarpininkavimas ir (ar) atstovavimas, nakvynės suteikimas, minimalios asmens higienos paslaugų (dušas, skalbimo) organizavimas, minimalių buitinių paslaugų (virtuvėlės) organizavimas, esant poreikiui sveikatos priežiūros paslaugų organizavimas, palydėjimas į sveikatos priežiūros įstaigą.

16. Teikdami laikiną apnakvindinimą Nakvynės namai bendradarbiauja su pagalbos centrais, smurtinio elgesio keitimo programas organizuojančiomis įstaigomis ir organizacijomis, priklausomybių ligų centrais, psichikos sveikatos centrais, kitomis sveikatos priežiūros, teisėsaugos, įstaigomis bei organizacijomis.

17. Nakvynės namai pildo laikino apnakvindinimo teikimo dokumentus pagal Nakvynės namų direktoriaus patvirtintas formas.

18. Laikino apnakvindinimo teikimas 5.3 punkte nurodytiems asmenims gali būti laikinai sustabdomas Nakvynės namų direktoriaus ar jo įgalioto asmens įsakymu, asmeniui pateikus raštišką prašymą arba socialiniam darbuotojui surašius aktą, nurodant aiškias paslaugos sustabdymo priežastis, kurios nustatytos Nakvynės namų vidaus tvarkos taisyklėse. Pasibaigus sustabdymo laikotarpiui, laikinas apnakvindinimas pradedamas teikti ne vėliau nei kitą dieną nuo nurodyto laikotarpio pabaigos ir teikiamas tomis pačiomis sąlygomis be atskiro Nakvynės namų direktoriaus įsakymo priėmimo. Pasibaigus paslaugos sustabdymo laikotarpiui, asmeniui toliau nesinaudojant paslauga, laikinas apnakvindinimas nutraukiamas Nakvynės namų direktoriaus įsakymu.

19. Asmeniui pažeidus Nakvynės namų vidaus tvarkos taisykles, laikino apnakvindinimo teikimas nutraukiamas Nakvynės namų direktoriaus įsakymu sudarytos komisijos sprendimu. Sprendime turi būti nurodyta nutraukimo data ir aiškios paslaugos nutraukimo priežastys. Komisijos posėdžiai protokoluojami, protokolai saugomi Nakvynės namuose.

20. Nakvynės namai duomenis apie laikino apnakvindinimo skyrimą, teikimą, sustabdymą ir nutraukimą suveda į Socialinės paramos šeimai informacinę sistemą SPIS.

**III SKYRIUS**

**BAIGIAMOSIOS NUOSTATOS**

21. Nakvynės namai atsako už kokybišką laikino apnakvindinimo asmenims teikimą.

22. Nakvynės namai už praėjusių biudžetinių metų laikino apnakvindinimo teikimą kiekvienais metais iki sausio 15 d. atsiskaito Klaipėdos miesto savivaldybės administracijos Socialinės paramos skyriui, pateikdami veiklos ataskaitą.

23. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais teisės aktais, reglamentuojančiais asmens duomenų apsaugą. Asmens duomenys tvarkomi siekiant tinkamai administruoti laikino apnakvindinimo teikimą. Asmens duomenų tvarkymo teisinis pagrindas – Bendrojo duomenų apsaugos reglamento 6 straipsnio 1 dalies c ir e punktai, vykdant duomenų valdytojui taikomą teisinę prievolę bei pavestas viešosios valdžios funkcijas. Duomenų subjektų teisės įgyvendinamos Nakvynės namų direktoriaus nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_